“Yilning eng yaxshi ingliz tili o‘qituvchisi” va “Ingliz tili bilimdonlari” tanlovlarining so‘nggi bosqichi o‘tkazilmoqda

Xalq ta’limi vazirligi tomonidan tashkil etilgan “Yilning eng yaxshi ingliz tili o‘qituvchisi” ko‘rik-tanlovi va o‘quvchilar o‘rtasida “Ingliz tili bilimdonlari” intellektual musobaqasining yakuniy respublika bosqichi bo‘lib o‘tmoqda. Bu haqda Xalq ta’limi vazirligi axborot xizmati xabar qilmoqda.

“Yilning eng yaxshi ingliz tili o‘qituvchisi” ko‘rik-tanlovi 3 bosqichda o‘tkazilmoqda. Tanlovning dastlabki bosqichida 2 mingga yaqin ingliz tili o‘qituvchilari 250 tagacha so‘zdan iborat essesi bilan ishtirok etdilar. Ular orasidan 75 % va undan yuqori natija ko‘rsatgan talabgorlar hududiy xalq ta’limi boshqaruv idoralariga jo‘natildi.
Tanlovning ikkinchi bosqichida 232 nafar o‘qituvchining dars ishlanmasi va videodarsi baholanib, har bir hududdan eng yuqori ball to‘plagan 5 nafardan ishtirokchi tanlovning uchinchi bosqichida ishtirok etish huquqini qo‘lga kiritdi.
Davom etayotgan uchinchi bosqichda barcha ishtirokchilar Britaniya kengashining O‘zbekistondagi vakolatxonasi tomonidan o‘tkaziladigan APTIS test savollarida ishtirok etadi. Ushbu test savollari orqali umumyevropa kompetentsiyalari CEFR talablari doirasida chet tili o‘qituvchilarining o‘qish (R-reading), tinglab tushunish (L-listening), gapirish (S-speaking), grammatik va leksik (GV – grammar and vocabular) bilimlari baholanmoqda.
Yakunda 1 nafardan 1—3-o‘rinni egallagan g‘oliblar aniqlanadi. 1-o‘ringa “Xalq ta’limi a’lochisi” ko‘krak nishoni hamda kubok beriladi. Respublika bosqichida eng yuqori natija ko‘rsatgan 40 ga yaqin chet tili o‘qituvchilari Buyuk Britaniyaning nufuzli markazlarida malaka oshirish uchun yo‘llanmaga ega bo‘ladi.
“Ingliz tili bilimdonlari” intellektual musobaqasi ikki bosqichda: hududiy va respublika bosqichlarida o‘tkazilib, uning hududiy bosqichda har bitta tuman (shahar)dan bittadan jamoa ishtirok etdi. Jamoa a’zolari 5—9-sinflarning har biridan bir nafardan o‘quvchi qatnashdi.
Musobaqalar 3 ta shartdan iborat bo‘lib, bunda o‘quvchilarning o‘qish, yozish, tinglab tushunish va gapirish kompetentsiyalari hamda ular tomonidan ingliz tilidan tayyorlangan sahna ko‘rinishi baholanadi.